Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä Euroopan unionin kannasta luonnokseen uudeksi pylvässivutörmäystä koskevaksi säännöksi sekä uuteen pylvässivutörmäystä koskevaan sääntöön esitettyyn muutosluonnokseen /* COM/2014/0680 final - 2014/0314 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio (UNECE) kehittää kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen[1] sopimuspuolten välisestä moottoriajoneuvojen ja niissä käytettävien järjestelmien kaupasta ja varmistaa tällaisten ajoneuvojen ja järjestelmien osalta korkeatasoinen turvallisuus ja ympäristönsuojelu. UNECE sai hiljattain valmiiksi luonnoksen uudeksi säännöksi[2] yhdenmukaisista määräyksistä, jotka koskevat ajoneuvojen hyväksymistä niiden pylvässivutörmäyskäyttäytymisen osalta, sekä luonnoksen muutokseksi[3] kyseiseen uuden säännön luonnokseen. Sääntöluonnoksen ja siihen ehdotetun muutoksen tavoitteena on taata korkeatasoinen suoja sellaisten ajoneuvojen matkustajille, jotka ovat osallisina sivutörmäyksessä korkeaan jäykkään esineeseen, kuten puuhun tai lyhtypylvääseen. Kun muutos sisällytetään välittömästi luonnokseen uudeksi säännöksi, sopimuspuolet voivat joko soveltaa ensi vaiheessa uutta sääntöä alkuperäisessä muodossa tai alkaa heti soveltaa muutettua sääntöä. Säännön alkuperäisen muodon mukaan sovelletaan erittäin kapeisiin autoihin lievempiä testausvaatimuksia. Muutetussa säännössä tämä poikkeus poistetaan niiden sopimuspuolten osalta, joilla ei ole luontaista tarvetta soveltaa sitä ensimmäisenä vaiheena. Neuvoston päätöksellä N:o 14675/13[4] hyväksytyn pylvässivutörmäystä koskevan maailmanlaajuisen teknisen säännön nro 14 vakiintuneet määräykset on asiallisesti sisällytetty luonnokseen uudeksi UNECE-säännöksi ja uuden UNECE-säännön luonnokseen esitettyyn muutosluonnokseen. Tämän ehdotuksen tarkoituksena on määritellä unionin kanta, jota noudatetaan äänestettäessä pylvässivutörmäystä koskevasta UNECE-säännön luonnoksesta ja siihen esitetystä muutosluonnoksesta, joka on toimitettu äänestettäväksi 11.–14. marraskuuta 2014 pidettävään WP29:n kokoukseen. · Yleinen tausta Moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista 13. heinäkuuta 2009 annetussa Euroopan parlamentin ja neuvoston asetuksessa (EY) N:o 661/2009[5] vahvistetaan moottoriajoneuvojen tyyppihyväksyntään sivutörmäyssuojauksen osalta sovellettavat perusvaatimukset viittaamalla suoraan UNECE:n sääntöön nro 95 – ajoneuvojen hyväksyntää matkustajien sivutörmäyssuojauksen osalta koskevat yhdenmukaiset vaatimukset.[6] On kuitenkin todettava, että EU-lainsäädäntö ei kata pylvässivutörmäystä. Unionin on kuitenkin edelleen tarkoitus äänestää pylvässivutörmäystä koskevan UNECE:n sääntöluonnoksen ja siihen esitetyn muutosluonnoksen hyväksymisen puolesta, jotta saadaan vahvistettua kansainvälisellä tasolla yhdenmukaistetut vaatimukset, joilla helpotetaan kansainvälistä kauppaa. Tämän ansiosta eurooppalaisten ajoneuvonvalmistajien ja tavarantoimittajien on tarpeen noudattaa vain yksiä vaatimuksia, jotka on tunnustettu maailmanlaajuisesti eli niiden vuoden 1958 tarkistetun UNECE-sopimuksen sopimuspuolina olevien maiden alueella, jotka panevat pylvässivutörmäystä koskevat määräykset täytäntöön. · Voimassa olevat aiemmat säännökset Ehdotuksen alalla ei ole aiemmin annettu säännöksiä. · Johdonmukaisuus suhteessa unionin muuhun politiikkaan ja muihin tavoitteisiin Jos ehdotus pannaan täytäntöön EU:n tasolla, se olisi moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymisestä annetun direktiivin 2007/46/EY tavoitteiden mukainen. Ehdotus olisi siis johdonmukainen suhteessa EU:n tavoitteeseen, jonka mukaan on varmistettava tieliikenteen korkeatasoinen turvallisuus moottoriajoneuvojen osalta. 2. INTRESSITAHOJEN KUULEMINEN JA VAIKUTUSTEN ARVIOINTI · Intressitahojen kuuleminen Ehdotusta laatiessaan Euroopan komissio on kuullut sidosryhmiä. Asiasta järjestettiin yleinen kuuleminen UNECE:n passiivista turvallisuutta käsittelevän työryhmän (GRSP) alaisen pylvässivutörmäystä käsittelevän epävirallisen työryhmän kautta, ja siitä tiedotettiin ja myöhemmin keskusteltiin moottoriajoneuvoja käsittelevässä teknisessä komiteassa pylvässivutörmäystä koskevan maailmanlaajuisen teknisen säännön ja sitä seuranneen, kyseisen maailmanlaajuiseen tekniseen sääntöön perustuvan uuden UNECE-säännön luonnoksen ja sen muutosluonnoksen laatimisen eri vaiheissa. · Vaikutusten arviointi Koska ehdotuksen alalla ei ole annettu aiempia säännöksiä, jotka olisivat tässä vaiheessa merkityksellisiä, tehdään vaikutustenarviointi, jos ehdotettujen toimenpiteiden soveltamisesta tehdään EU:n tasolla pakollista. 3. EHDOTUKSEN OIKEUDELLISET NÄKÖKOHDAT · Ehdotetun toimen lyhyt kuvaus Ehdotuksessa määritellään unionin kanta, jota noudatetaan äänestettäessä luonnoksesta uudeksi UNECE-säännöksi, joka koskee ajoneuvojen hyväksyntää niiden pylvässivutörmäyskäyttäytymisen osalta, ja muutosluonnoksesta kyseiseen uuden UNECE-säännön luonnokseen. · Oikeusperusta Tämän ehdotuksen oikeusperusta on Euroopan unionin toiminnasta tehdyn sopimuksen 114 artikla ja 218 artiklan 9 kohta. · Toissijaisuusperiaate Moottoriajoneuvojen turvallisuutta koskevat yleiset vaatimukset on jo yhdenmukaistettu unionin tasolla. Uudet määräykset voidaan Euroopan parlamentin ja neuvoston päätöksellä ottaa tulevaisuudessa käyttöön voimassa olevien sääntöjen lisäksi. Ainoastaan unioni voi äänestää puoltavasti, kun kyse on UNECE:n sääntöluonnosten kaltaisista kansainvälisistä oikeudellisista asiakirjoista ja niiden mahdollisesta sisällyttämisestä moottoriajoneuvojen järjestelmien tyyppihyväksyntää koskevaan unionin järjestelmään. Näin paitsi torjutaan sisämarkkinoiden hajanaistumista myös huolehditaan siitä, että koko unionissa sovelletaan samantasoisia turvallisuusnormeja. Näin voidaan myös hyödyntää mittakaavaetuja: tuotteita voidaan valmistaa koko unionin markkinoille ja myös kansainvälisille markkinoille sen sijaan, että niitä räätälöitäisiin kansallisen tyyppihyväksynnän saamiseksi kustakin jäsenvaltiosta. Ehdotus on siten toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, sillä siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla yleisen turvallisuuden ja suojelun korkea taso. · Sääntelytavan valinta SEUT-sopimuksen 218 artiklan 9 kohdassa edellytetään neuvoston päätöksen käyttämistä kansainvälisellä sopimuksella perustetussa elimessä unionin puolesta esitettävän kannan vahvistamiseksi. 4. TALOUSARVIOVAIKUTUKSET Ehdotuksella ei ole vaikutusta unionin talousarvioon. 2014/0314 (NLE) Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä Euroopan unionin kannasta luonnokseen uudeksi pylvässivutörmäystä koskevaksi säännöksi sekä uuteen pylvässivutörmäystä koskevaan sääntöön esitettyyn muutosluonnokseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Unioni on neuvoston päätöksellä 97/836/EY[7] liittynyt Yhdistyneiden kansakuntien Euroopan talouskomission, jäljempänä ’UNECE’, sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista, jäljempänä ’vuoden 1958 tarkistettu sopimus’. (2) Ajoneuvojen hyväksyntään niiden pylvässivutörmäyskäyttäytymisen osalta sovellettavia yhdenmukaisia hyväksyntävaatimuksia koskevassa UNECE:n sääntöluonnoksessa[8] vahvistetuilla yhdenmukaistetuilla vaatimuksilla sekä ajoneuvojen hyväksyntään niiden pylvässivutörmäyskäyttäytymisen osalta sovellettavia yhdenmukaisia hyväksyntävaatimuksia koskevaan UNECE:n sääntöluonnokseen esitetyllä muutosluonnoksella[9] pyritään poistamaan kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen ja niiden komponenttien kaupasta ja varmistaa tällaisten ajoneuvojen ja komponenttien osalta korkeatasoinen turvallisuus. (3) On aiheellista vahvistaa kyseisen UNECE:n sääntöluonnoksen hyväksymistä koskeva kanta, joka esitetään unionin puolesta vuoden 1958 tarkistetun sopimuksen hallintokomiteassa, ON HYVÄKSYNYT TÄMÄN PÄÄTÖKSEN: Ainoa artikla Vuoden 1958 tarkistetun sopimuksen hallintokomiteassa esitettävä Euroopan unionin kanta on, että unioni äänestää asiakirjaan ECE TRANS/WP.29/2014/79 sisältyvän, ajoneuvojen hyväksyntää niiden pylvässivutörmäyskäyttäytymisen osalta koskevista yhdenmukaisista säännöistä annetun UNECE:n sääntöluonnoksen sekä asiakirjaan ECE TRANS/WP.29/2014/80 sisältyvien, ajoneuvojen hyväksyntää niiden pylvässivutörmäyskäyttäytymisen osalta koskevista yhdenmukaisista säännöistä annettuun UNECE:n sääntöluonnokseen esitetyn muutosluonnoksen puolesta. Tehty Brysselissä Neuvoston puolesta Puheenjohtaja [1] Neuvoston päätös, tehty 27.marraskuuta 1997, Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) (EYVL L 346, 17.12.1997, s. 78). [2] UNECE:n asiakirja ECE TRANS/WP.29/2014/79. [3] UNECE:n asiakirja ECE TRANS/WP.29/2014/80. [4] Neuvoston päätös 14675/13, annettu 11. lokakuuta 2013, Yhdistyneiden kansakuntien Euroopan talouskomission asianomaisissa komiteoissa esitettävästä unionin kannasta sääntöjen nro 3, 4, 5, 6, 7, 10, 12, 14, 16, 17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94, 95, 98, 99, 100, 101, 103, 107, 110, 112, 113, 115, 117, 119, 121, 123, 128 ja 129 mukauttamiseen tekniikan kehitykseen, ajoneuvojen rakennetta koskevan päätöslauselman (R.E.3) muuttamista koskevaan ehdotukseen, pylvässivutörmäystä koskevasta maailmanlaajuisesta teknisestä säännöstä annetun ehdotuksen hyväksymiseen sekä pyöriä koskevasta maailmanlaajuisesta teknisestä säännöstä annetun ehdotuksen hyväksymiseen. [5] EUVL L 200, 31.7.2009, s. 1. [6] EUVL L 313, 30.11.2007, s. 1. [7] Neuvoston päätös, tehty 27 päivänä marraskuuta 1997, Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) (EYVL L 346, 17.12.1997, s. 78). [8] UNECE:n asiakirja ECE TRANS/WP.29/2014/79. [9] UNECE:n asiakirja ECE TRANS/WP.29/2014/80.